Tarybos sprendimas
2004 m. vasario 19 d.
dėl Jungtinio tyrimų centro Europos atominės energijos bendrijai įgyvendintinos papildomos mokslinių tyrimų programos patvirtinimo
(2004/185/Euratomas)
EUROPOS SĄJUNGOS TARYBA,
atsižvelgdama į Europos atominės energijos bendrijos steigimo sutartį, ypač į jos 7 straipsnį,
atsižvelgdama į Komisijos pasiūlymą, pateiktą pasikonsultavus su Mokslo ir technikos komitetu,
atsižvelgdama į Jungtinio tyrimų centro (JTC) valdytojų tarybos nuomonę,
kadangi:
(1) Europos mokslinių tyrimų erdvės sistemoje papildoma mokslinių tyrimų programa, kurioje numatomas didelio srauto reaktoriaus (HFR) naudojimas, yra vienas iš pagrindinių Sąjungos būdų prisidėti prie saugių branduolinių technologijų, mokslinių termobranduolinio degimo medžiagų tyrimų, fundamentalių mokslinių tyrimų, mokslinių ir taikomųjų medicinos tyrimų ir mokymų šiose srityse.
(2) Finansinė parama šiai papildomai programai bus gaunama tiesiogiai iš Nyderlandų ir Prancūzijos,
PRIĖMĖ ŠĮ SPRENDIMĄ:
1 straipsnis
Papildoma su HFR veikla susijusi mokslinių tyrimų programa (toliau - programa), kurios tikslai išdėstyti I priede, patvirtinama trejiems metams, šį laikotarpį pradedant skaičiuoti nuo 2004 m. sausio 1 d.
2 straipsnis
Numatyta šios programos vykdymui reikalinga finansinė parama sudaro apie 30,6 milijono eurų. Paramos paskirstymas nustatytas II priede. Reaktoriaus eksploatacijos nutraukimas taip pat įtrauktas į šią sumą.
3 straipsnis
Už programos įgyvendinimą yra atsakinga Komisija, ir tuo tikslu prašo JTC paslaugų. JTC valdytojų taryba yra informuojama apie šios programos įgyvendinimą.
4 straipsnis
Kiekvienais metais iki birželio 15 d. Komisija pateikia Europos Parlamentui, Tarybai ir Europos ekonomikos ir socialinių reikalų komitetui ataskaitą apie šio sprendimo įgyvendinimą.
5 straipsnis
Šis sprendimas skirtas valstybėms narėms.
Priimta Briuselyje, 2004 m. vasario 19 d.